b'\n_START_ARTICLE_\nSiri Kolu\n_START_PARAGRAPH_\nSiri Kolu (s. 18. hein\xc3\xa4kuuta 1972 Kouvola) on vantaalainen kirjailija ja teatteriopettaja. Koulutukseltaan Kolu on teatteri-ilmaisun ohjaaja ja teatteritaiteen maisteri._NEWLINE_Vuonna 2008 ilmestyi Kolun esikoisromaani Mets\xc3\xa4npime\xc3\xa4. Syksyll\xc3\xa4 2009 Kolu voitti kustannusosakeyhti\xc3\xb6 Otavan ja Kinoproductionin j\xc3\xa4rjest\xc3\xa4m\xc3\xa4n lastenromaani- ja elokuvakirjoituskilpailun tekstill\xc3\xa4\xc3\xa4n Me Rosvolat. Teos ilmestyi huhtikuussa 2010 ja voitti samana vuonna Finlandia Junior -palkinnon. Vuonna 2012 Kolu palkittiin teoksesta Otavan Kirjas\xc3\xa4\xc3\xa4ti\xc3\xb6n Kaarina Helakisa -palkinnolla ja vuonna 2013 V\xc3\xa4in\xc3\xb6 Riikkil\xc3\xa4 -seuran Laivakello-palkinnolla. Kirjan oikeudet on myyty 16 maahan (Alankomaat, Espanja, Iso-Britannia, Italia, Kiina, Korea, Norja, Ranska, Saksa, Serbia, Slovenia, Tanska, Ruotsi, Unkari, Ven\xc3\xa4j\xc3\xa4 ja Viro) ja sen pohjalta on tehty my\xc3\xb6s samanniminen elokuva ja n\xc3\xa4ytelm\xc3\xa4. Kirjasarjasta on my\xc3\xb6s kuunnelmalevyj\xc3\xa4._NEWLINE_Kolu on kirjoittanut my\xc3\xb6s nuorten aikuisten romaaneja. Vuosina 2013 ja 2014 ilmestyi teospari Pelko ihmisess\xc3\xa4 ja Ihmisen puolella. Vuonna 2016 Kolun teos Kes\xc3\xa4n j\xc3\xa4lkeen kaikki on toisin valittiin lasten- ja nuortenkirjallisuuden Finlandia-palkintoehdokkaaksi._NEWLINE_Kolu on toiminut soveltavan draaman ja dramaturgian lehtorina, kouluttajana, ohjaajana, k\xc3\xa4sikirjoittajana, esitysdramaturgina ja n\xc3\xa4yttelij\xc3\xa4n\xc3\xa4 sek\xc3\xa4 ollut muun muassa Ylioppilasteatterin j\xc3\xa4sen. Kolu oli mukana luomassa el\xc3\xa4myksellisen kirjavinkkauksen esityskonseptia Kirjallisuus-live. Next Libris -ryhm\xc3\xa4 vieraili kymmenill\xc3\xa4 kouluilla ja kirjastoissa draamallista kirjavinkkausta tekevien esitystens\xc3\xa4 kanssa._NEWLINE_Kolu on toiminut vuodesta 2013 valtion kirjallisuustoimikunnan puheenjohtajana.'